થોડા દિવસ પહેલાં ટ્રેડ યુનિયનોની હડતાળને અપેક્ષા કરતાં વધુ સમર્થન પ્રાપ્ત થયું હતું. ટ્રેડ યુનિયનોના દાવા મુજબ ૧પ કરોડ કરતાં વધુ સભ્યોએ હડતાળમાં ભાગ લીધો હતો. સરકારી બેન્કોની કામગીરી ઠપ થઇ ગઇ હતી. પરિવહન સેવાઓ પણ ખોરવાઇ ગઇ હતી. દિલ્હીની સડકો પર ઓટો રિક્ષા અને ટેકસીઓએ ચક્કાજામ કરી દીધો હતો. આ ઉપરાંત ઉદ્યોગો, કન્સ્ટ્રકશન, કોલસા અને અન્ય ખાણોમાં પણ કામકાજ ઠપ થઇ ગયું હતું. અનેક સ્થળોએ ટ્રેનો રોકવામાં આવી હતી. કેટલાંક શહેરોમાં સંપૂર્ણ બંધ જેવો માહોલ હતો. કેન્દ્રીય ટ્રેડ યુનિયનોની રાષ્ટ્રવ્યાપી હડતાળથી અર્થતંત્રને રૂ.રપ,૦૦૦ કરોડનું જંગી નુકસાન થયાનો અંદાજ છે. આ આંકડા એસોસિયેટેડ ચેમ્બર્સ ઓફ કોમર્સ એન્ડ ઇન્ડસ્ટ્રી ઓફ ઇન્ડિયા (એસોચેમ)એ રજૂ કર્યા છે. એસોચેમના મહામંત્રી જી. એસ. રાવતે જણાવ્યું હતું કે આવશ્યક સેવાઓ પ્રભાવિત થવાથી અર્થતંત્રને રૂ.રપ,૦૦૦ કરોડનું જંગી નુકસાન થયાનો અંદાજ છે.